Rasmus Jarlov (KF), 2024-10-10:
Vi stemmer imod lovforslaget.
Det Konservative Folkeparti er stærke tilhængere af, at vi i Danmark gør, hvad vi kan for at bidrage til at reducere CO 2 -udledninger og bekæmpe global, menneskeskabt opvarmning, og vi er selvfølgelig også tilhængere af, at vi har en fornuftig politik i forhold til partikelforurening, støj osv.
Men forslaget her om, at kommuner kan indføre områder, hvor man kun må køre i en elbil, bryder med nogle vigtige demokratiske principper, som jeg synes vi skal holde fast i.
For det første skal vi løse problemerne der, hvor problemerne bliver løst bedst, og man løser ikke klimaproblemer, ved at man lokalt indfører en lillebitte zone af Danmark, hvor man ikke må køre i en benzin- eller dieselbil.
Det gør ingen forskel.
Det løser vi meget bedre her i Folketinget, hvor vi kan træffe nogle beslutninger, som faktisk rykker noget uden at have de kæmpestore gener, som det her forslag kan medføre.
For det andet bryder det med et princip om forudsigelighed i lovgivningen.
Zonerne her vil kunne blive indført med 6 måneders varsel, hvilket kan betyde, at hvis man lige har købt en benzin- eller dieselbil, bliver den lige pludselig værdiløs, hvis man bor eller i sin hverdag har brug for at køre ind i et af de områder, som det bliver forbudt at køre i.
Lige pludselig er den investering, som kan have været ganske stor for en borger eller en virksomhed, en taxavognmand eksempelvis, blive værdiløs.
Det er ikke rimeligt over for borgerne, at man ikke kan regne med, at når vi har nogle regler i Danmark, så gælder de over en overskuelig tidshorisont.
For det tredje skal det være sådan, at de borgere, der bliver pålagt gener af politikere, skal have stemmeret over for de politikere, og her har man designet et forslag, som er til gavn for politikerne i Københavns Borgerrepræsentation.
De får nemlig lov til at forbyde folk, der bor uden for København, at færdes i deres by.
Men de mennesker, der bor uden for København, har ikke stemmeret til Københavns Borgerrepræsentation, og det er urimeligt, at man på den måde lader nogle kommunalpolitikere træffe en beslutning, som primært går ud over folk, der bor andre steder.
Forslaget er jo nemlig lavet på den måde, at de mennesker, som rent faktisk bor i de områder, hvor der bliver indført nulemissionszoner, slipper; de må stadig væk gerne køre i en benzinbil.
Det er jo fuldstændig bevidst, at man har lavet det på den måde, for det var nemlig rigtig godt for Københavns Borgerrepræsentation, for så går det ikke ud over de mennesker, der skal stemme på dem, men det kan gå ud over alle dem, der bor uden for København.
Det burde i hvert fald have været sådan, at hvis man pålægger borgerne sådan nogle regler, skal det også gå ud over ens egne vælgere og ikke bare folk, der bor andre steder.
Helt generelt er det meget, meget ufornuftigt, at vi tillader politikere i Københavns Borgerrepræsentation at pålægge meget store gener over for de mennesker, som skal kunne bruge København.
Der er rigtig mange mennesker, der hver dag arbejder inde i København.
Der er mennesker fra hele landet, der skal have adgang til Danmarks hovedstad.
Det er et privilegium at være Danmarks hovedstad; man har så også den forpligtelse, at byen skal være åben over for folk, der kommer udefra.
Det lever Københavns Borgerrepræsentation ikke op til, og derfor skal vi ikke blive ved med at give dem lov til at pålægge restriktioner over for de mennesker, der bruger byen, hvad enten det handler om at nedsætte hastighedsgrænser, fjerne parkeringspladser eller lukke store veje.
Vesterbrogade bliver den næste, så vidt jeg kan forstå.
Som det fjerde princip mener vi også, at der skal være ens regler for hele Danmark.
Det skal ikke være sådan, at man de facto får lov til at indføre et forbud mod elbiler i zoner i Danmark.
Vi går heller ikke ind for, at der skal være forskellig skattelovgivning i Danmark, sådan at hvis man bor ét sted i Danmark, har man én selskabsskattesats, og at hvis man bor et andet sted, har man en anden selskabsskattesats.
Vi går heller ikke ind for, at der f.eks. skal være fri hash i København, som Københavns Borgerrepræsentation også går ind for.
Narkolovgivningen skal også gælde i hele landet, og på samme måde har vi det altså også i forhold til elbiler.
Vi har her i Folketinget ikke besluttet, at benzinbiler skal være forbudt.
Vi gør rigtig meget for at fremme udbredelsen af elbiler gennem lavere afgifter og alle mulige ordninger, hvor vi forsøger at skabe gode incitamenter til, at man køber en elbil i stedet for en benzinbil.
Det er simpelt hen ikke rimeligt.
Så alt i alt er der simpelt hen for mange demokratiske problemer i det her forslag.
Vi vil gerne holde fast i, at vi primært kører klimapolitikken fra Folketinget, og at reglerne, som vi laver her, skal gælde for hele Danmark.